title: Регламент за изпълнение (ЕС) 2017/1974 на Комисията от 30 октомври 2017 година за изменение на Регламент (ЕС) 2016/44 на Съвета относно ограничителни мерки с оглед на положението в Либия

text:
               31.10.2017

               BG

               Официален вестник на Европейския съюз

               L 281/27

         РЕГЛАМЕНТ ЗА ИЗПЪЛНЕНИЕ (ЕС) 2017/1974 НА КОМИСИЯТА
   от 30 октомври 2017 година
   за изменение на Регламент (ЕС) 2016/44 на Съвета относно ограничителни мерки с оглед на положението в Либия
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Решение (ОВППС) 2015/1333 на Съвета от 31 юли 2015 г. относно ограничителни мерки с оглед на положението в Либия и за отмяна на Решение 2011/137/ОВППС (1),
   като взе предвид Регламент (EС) 2016/44 на Съвета от 18 януари 2016 г. за ограничителни мерки с оглед на положението в Либия и за отмяна на Регламент (ЕС) № 204/2011 (2), и по-специално член 20, буква б) от него,
   като има предвид, че:

               (1)

               Приложение V към Регламент (ЕС) 2016/44 съдържа списък на плавателните съдове, посочени от Комитета по санкциите на ООН в съответствие с параграф 11 от Резолюция на Съвета за сигурност на Организацията на обединените нации (UNSCR) 2146 (2014). Тези плавателни съдове са обект на няколко забрани по силата на този регламент, включително забрана за товарене, превоз или разтоварване на суров петрол от Либия и за достъп до пристанищата на територията на Съюза.

               (2)

               На 20 октомври 2017 г. Комитетът към Съвета за сигурност на ООН поднови и измени вписването на плавателния съд Capricorn в списъка на съдовете, подлежащи на ограничителни мерки. Ето защо приложение V към Регламент (ЕС) 2016/44 следва да бъде съответно изменено.

               (3)

               За да се гарантира ефективността на мерките, предвидени в настоящия регламент, той следва да влезе в сила незабавно,

         ПРИЕ НАСТОЯЩИЯ РЕГЛАМЕНТ:
   Член 1
   Приложение V към Регламент (ЕС) 2016/44 се изменя в съответствие с посоченото в приложението към настоящия регламент.
   Член 2
   Настоящият регламент влиза в сила в деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 30 октомври 2017 година.

            За Комисията,

            от името на председателя,

            Началник на Службата за инструментите в областта на външната политика

      (1)  ОВ L 206, 1.8.2015 г., стр. 34.

      (2)  ОВ L 12, 19.1.2016 г., стр. 1.

      ПРИЛОЖЕНИЕ
      Приложение V към Регламент (ЕС) 2016/44 се изменя, както следва:
      Вписването:

                     „1.

                     Име: CAPRICORN
                     Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това посочване е валидно от 21 юли до 21 октомври 2017 г., освен ако не бъде прекратено по-рано от Комитета съгласно точка 12 от Резолюция 2146. Държава на знамето: Танзания.

                        Допълнителна информация

                     ММО: 8900878. Към 16 юли 2017 г. плавателният съд е локализиран край бреговете на Кипър.“

      се заменя със следното:

                     „1.

                     Име: CAPRICORN
                     Включен в списъка съгласно точка 10, букви а) и б) от Резолюция 2146 (2014), продължена и изменена с Резолюция 2362 (2017), точка 2 (забрана за товарене, превозване или разтоварване; забрана за влизане в пристанища). Съгласно точка 11 от Резолюция 2146 това посочване е подновено от Комитета на 20 октомври 2017 г. и е валидно до 18 януари 2018 г., освен ако бъде прекратено по-рано от Комитета съгласно точка 12 от Резолюция 2146. Държава на знамето: Танзания.

                        Допълнителна информация

                     Включване в списъка на 21 юли 2017 г. ММО: 8900878. Към 21 септември 2017 г. съдът е бил локализиран в международни води край Обединените арабски емирства.“


title: Регламент за изпълнение (ЕС) 2017/1997 на Комисията от 7 ноември 2017 година за изменение на регламенти за изпълнение (ЕС) 2016/184 и (ЕС) 2016/185 за разширяване на обхвата на окончателното изравнително и окончателното антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпращани от Малайзия и Тайван, независимо дали са с деклариран произход от Малайзия и Тайван

text:
               8.11.2017

               BG

               Официален вестник на Европейския съюз

               L 289/1

         РЕГЛАМЕНТ ЗА ИЗПЪЛНЕНИЕ (ЕС) 2017/1997 НА КОМИСИЯТА
   от 7 ноември 2017 година
   за изменение на регламенти за изпълнение (ЕС) 2016/184 и (ЕС) 2016/185 за разширяване на обхвата на окончателното изравнително и окончателното антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпращани от Малайзия и Тайван, независимо дали са с деклариран произход от Малайзия и Тайван
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния антидъмпингов регламент“), и по-специално член 11, параграф 4 и член 13, параграф 4 от него, и Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (2) („основния антисубсидиен регламент“), и по-специално член 23, параграф 6 и член 24, параграф 5 от него,
   като има предвид, че:
   А.   ДЕЙСТВАЩИ МЕРКИ

               (1)

               На 2 декември 2013 г. Съветът наложи антидъмпингови (3) и изравнителни (4) мерки по отношение на кристалните силициеви фотоволтаични модули или панели и елементи от вида, използван в кристалните силициеви фотоволтаични модули и ключови компоненти (т.е. елементи) с произход или изпратени от Китайската народна република („първоначалните мерки“).

               (2)

               На 11 февруари 2016 г. Комисията разшири обхвата на мерките, така че да включва и вноса на кристални силициеви фотоволтаични модули и ключови компоненти (т.е. елементи), изпращани от Малайзия и Тайван, независимо дали са с деклариран произход от Малайзия и Тайван, с изключение на вноса на продуктите, произвеждани от някои дружества, изрично освободени от тези мерки („мерките с разширен обхват“) (5).

               (3)

               На 5 декември 2015 г. Комисията започна процедури за преразглеждане с оглед на изтичане на срока на действие на първоначалните антидъмпингови (6) и изравнителни (7) мерки, както и за частично междинно преразглеждане на тези мерки (8). Впоследствие, на 1 март 2017 г., Комисията наложи антидъмпингови и изравнителни мита за период от 18 месеца („мерките с удължен срок“) и прекрати частичното междинно преразглеждане (9).

               (4)

               На 3 март 2017 г. Комисията започна частичен междинен преглед, ограничен до формата и равнището на мерките с удължен срок (10). Въз основа на заключенията от въпросния преглед Комисията измени мерките с удължения срок, считано от петнадесетия ден след публикуването на Регламент за изпълнение (ЕС) 2017/1570 на Комисията (11).

               (5)

               Поради това изравнителните и антидъмпинговите мерки, които понастоящем са в сила, са наложените с Регламент за изпълнение (ЕС) 2017/366 на Комисията и Регламент за изпълнение (ЕС) 2017/367 на Комисията, изменени с Регламент за изпълнение (ЕС) 2017/1570.

         Б.   ПРОЦЕДУРА

   1.   Започване

               (6)

               С Регламент за изпълнение (ЕС) 2017/242 на Комисията (12) („регламента за започване на прегледа“) Комисията започна преглед на мерките с разширен обхват с оглед проучване на възможността да се предостави освобождаване от действието на посочените мерки за Jinko Solar Technology SDN.BHD („заявителя“ или „Jinko Malaysia“) — малайзийски производител износител на кристални силициеви фотоволтаични модули и ключови компоненти (т.е. елементи). С регламента за започване на прегледа също така бе отменено антидъмпинговото мито по отношение на заявителя и бе установено изискване за въвеждане на регистрационен режим във връзка с осъществявания от него внос.

               (7)

               Прегледът започна по искане на заявителя, което съдържаше достатъчно prima facie доказателства в подкрепа на твърдението му, че е нов производител износител и отговаря на критериите за освобождаване съгласно член 11, параграф 4 и член 13, параграф 4 от основния антидъмпингов регламент и член 23, параграф 6 от основния антисубсидиен регламент, а именно, че:

                           —

                           не е изнасял продукта, предмет на прегледа, за Съюза по време на разследвания период, използван в разследването, довело до мерките с разширен обхват, а именно периода 1 април 2014 г. — 31 март 2015 г.;

                           —

                           не е заобикалял съществуващите мерки, и

                           —

                           е поел неотменимо договорно задължение да изнесе значително количество за Съюза.

         2.   Продукт, предмет на прегледа

               (8)

               Продуктът, предмет на прегледа, представлява кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), изпращани от Малайзия и Тайван, независимо дали са с деклариран произход от Малайзия и Тайван, понастоящем класирани в кодове по КН ex 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90.

               (9)

               Следните видове на продукта са изключени от определението за продукта, предмет на прегледа:

                           —

                           зарядни устройства с използване на слънчева енергия, състоящи се от по-малко от шест елемента, които са преносими и служат за захранване на устройства с електрическа енергия или за зареждане на батерии,

                           —

                           тънкослойни фотоволтаични продукти,

                           —

                           кристални силициеви фотоволтаични продукти, които са трайно вградени в електрически изделия, в случаите, когато електрическите изделия имат функция, различна от производство на електроенергия, и когато тези електрически изделия потребяват електрическата енергия, произведена от вградения фотоволтаичен елемент (или елементи) от кристален силиций,

                           —

                           модули или панели с изходно напрежение, непревишаващо 50 V (пост.напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността.

         3.   Разглеждан период

               (10)

               Разглежданият период обхваща времето от 1 април 2014 г. до 31 декември 2016 г.

         4.   Разследване

               (11)

               Комисията уведоми Jinko Solar Technology SDN.BHD, промишлеността на Съюза, представлявана от жалбоподателя при първоначалното разследване (EU ProSun), и представителите на Малайзия и Китайската народна република за започването на прегледа.

               (12)

               Комисията издири и провери цялата информация, която счете за необходима за целите на прегледа. По-специално, тя се запозна с отговорите на въпросника, предоставени от заявителя и свързаното с него дружество за продажби, Jinko Solar Technology Limited (Hong Kong) („Jinko HK“). Извършена бе проверка на място в помещенията на заявителя в Малайзия. По отношение на Jinko HK Комисията научи по време на разследването, че независимо от това, че дружеството е установено в Хонг Конг, документацията за всички експортни продажби е съхранявана от свързаното с него дружество Jinko Solar Co., Ltd в Китайската народна република (КНР). Съответно проверка на място по отношение на експортните продажби бе извършена и в помещенията на свързаното с него дружество в Шанхай, КНР.

         В.   КОНСТАТАЦИИ

               (13)

               Констатациите от разследването сочат, че Jinko Malaysia фактически е малайзийски производител на кристални силициеви фотоволтаични модули и елементи, учреден през януари 2015 г. и започнал производство с търговска цел на модули и елементи през юни/юли същата година.

               (14)

               По време на разследването Комисията установи, че дружеството Jinko Malaysia не е изнасяло продукта, предмет на прегледа, за Съюза през разследвания период, използван в разследването, довело до мерките с разширен обхват, а именно периода 1 април 2014 г. — 31 март 2015 г. Тя установи също така, че дружеството Jinko Malaysia не е закупувало продукта, предмет на прегледа, от КНР с цел последваща препродажба на Съюза или съответно претоварване. Освен това дружеството Jinko Malaysia не е изнасяло продукта, предмет на прегледа, за Съюза до края на разглеждания период, т.е. 31 декември 2016 г.

               (15)

               През октомври 2016 г. обаче дружеството Jinko Malaysia е сключило договор за износ на значителни количества от продукта, предмет на прегледа, за Съюза. Съгласно условията на договора доставката на тези количества е спряна за времето на разследването в рамките на настоящия преглед.

               (16)

               Комисията прие за сведение, че заявителят е дъщерно дружество, изцяло притежавано от Jinko Solar Co., Ltd. — китайски производител на продукта, предмет на прегледа, който понастоящем е обект на първоначалните мерки, със съответните изменения в тях. Както се посочва и в регламента за започване на прегледа, Комисията внимателно разгледа връзката между тези дружества и провери дали дружеството Jinko Malaysia е било учредено или използвано за заобикаляне на съществуващите мерки.

               (17)

               Jinko Solar Co., Ltd. е част от по-голяма група предприятия, принадлежащи към Jinko Solar Holding Co., Ltd. Това дружество е учредено на Каймановите острови и акциите му се котират на фондовата борса в Ню Йорк. Групата Jinko Solar има световно присъствие и производствени мощности в няколко държави (понастоящем в Китай, Португалия, Южна Африка и Малайзия). Според протоколите от заседанията на Съвета на директорите от 2014 г. бизнес стратегията на групата през последните години е допълнително да разшири задграничните си производствени мощности и да изгради такива мощности в държави с висок потенциал за разработване на проекти. Като част от тази бизнес стратегия Съветът на директорите е решил през същата година да открие производствено предприятие в Малайзия.

               (18)

               Освен това Комисията установи, че Jinko Malaysia фактически е производител на продукта, предмет на прегледа, разполагащ с всички необходими, при това свръхмодерни, мощности за производството на елементи и модули, в т.ч. за целите на научно-изследователската и развойната дейност. Той не се е занимавал с дейности, свързани със заобикаляне на съществуващите мерки, като например претоварване, сглобяване или препродажба в Съюза на соларни модули и елементи с произход от Китайската народна република.

               (19)

               Поради това Комисията стигна до заключението, че дружеството Jinko Malaysia не е учредено, нито е използвано за заобикаляне на първоначалните мерки, и че обстоятелството, че е притежавано от китайски собственик, само по себе си не може да бъде основание за отхвърляне на искането.

               (20)

               С оглед на гореизложеното Комисията не намира за необходимо да наложи каквито и да било конкретни условия за наблюдение, в случай че бъде предоставено освобождаване. С цел да се гарантира коректното прилагане на това освобождаване, Комисията счете за уместно да приложи специалните мерки, приложими за всички дружества, на които е било предоставено освобождаване. Въпросните специални мерки се заключават в изискването за представяне на митническите органи на държавите членки на валидна търговска фактура, която да отговаря на изискванията, посочени в член 1, параграф 2 от Регламент за изпълнение (ЕС) 2016/184 на Комисията и в член 1, параграф 2 от Регламент за изпълнение (ЕС) 2016/185 на Комисията. Внос, който не е придружен от такава фактура, трябва да подлежи на облагане съответно с разширеното антидъмпингово и изравнително мито.

               (21)

               С оглед на констатациите, описани в съображения 13—19, Комисията стигна до заключението, че дружеството Jinko Solar Technology SDN.BHD отговаря на критериите, изложени в член 11, параграф 4 и член 13, параграф 4 от основния антидъмпингов регламент и в член 23, параграф 6 от основния антисубсидиен регламент, и следва да бъде освободено от мерките с разширен обхват.

               (22)

               Заявителят и другите заинтересовани страни бяха уведомени за горепосочените констатации и им бе предоставена възможност да направят коментари по тях. Получен бе отговор единствено от заявителя, съдържащ несъществени забележки от техническо естество.

         Г.   ИЗМЕНЕНИЕ НА СПИСЪКА НА ДРУЖЕСТВАТА, ПОЛЗВАЩИ СЕ ОТ ОСВОБОЖДАВАНЕ ОТ МЕРКИТЕ С РАЗШИРЕН ОБХВАТ

               (23)

               Предвид горепосочените констатации, Комисията стигна до заключението, че дружеството Jinko Solar Technology SDN.BHD следва да се добави в списъка на дружествата, които са освободени от изравнителното и антидъмпинговото мито, наложени съответно с Регламент за изпълнение (ЕС) 2016/184 и Регламент за изпълнение (ЕС) 2016/185.

               (24)

               Съответно дружеството Jinko Solar Technology SDN.BHD следва да бъде добавено в списъка на дружествата, изрично упоменати в член 1, параграф 1 от Регламент за изпълнение (ЕС) 2016/184 и в член 1, параграф 1 от Регламент за изпълнение (ЕС) 2016/185.

               (25)

               Освен това прилагането на освобождаването е обвързано с условието за спазване на изискването, залегнало в член 1, параграф 2 от Регламент за изпълнение (ЕС) 2016/184 и в член 1, параграф 2 от Регламент за изпълнение (ЕС) 2016/185.

               (26)

               Мерките, предвидени в настоящия регламент, са в съответствие със становището на комитета, създаден по силата на член 15, параграф 1 от Регламент,(ЕС) 2016/1036

         ПРИЕ НАСТОЯЩИЯ РЕГЛАМЕНТ:
   Член 1
   Таблицата в член 1, параграф 1 от Регламент за изпълнение (ЕС) 2016/184 се заменя със следната таблица:

               Държава

               Дружество

               Допълнителен код по ТАРИК

               Малайзия

               AUO — SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Тайван

               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Член 2
   Таблицата в член 1, параграф 1 от Регламент за изпълнение (ЕС) 2016/185 се заменя със следната таблица:

               Държава

               Дружество

               Допълнителен код по ТАРИК

               Малайзия

               AUO — SunPower Sdn. Bhd.
               Flextronics Shah Alam Sdn. Bhd.
               Hanwha Q CELLS Malaysia Sdn. Bhd.
               Panasonic Energy Malaysia Sdn. Bhd.
               TS Solartech Sdn. Bhd.
               Jinko Solar Technology SDN.BHD

               C073
               C074
               C075
               C076
               C077
               C203

               Тайван

               ANJI Technology Co., Ltd.
               AU Optronics Corporation
               Big Sun Energy Technology Inc.
               EEPV Corp.
               E-TON Solar Tech. Co., Ltd.
               Gintech Energy Corporation
               Gintung Energy Corporation
               Inventec Energy Corporation
               Inventec Solar Energy Corporation
               LOF Solar Corp.
               Ming Hwei Energy Co., Ltd.
               Motech Industries, Inc.
               Neo Solar Power Corporation
               Perfect Source Technology Corp.
               Ritek Corporation
               Sino-American Silicon Products Inc.
               Solartech Energy Corp.
               Sunengine Corporation Ltd.
               Topcell Solar International Co., Ltd.
               TSEC Corporation
               Win Win Precision Technology Co., Ltd.

               C058
               C059
               C078
               C079
               C080
               C081
               C082
               C083
               C084
               C085
               C086
               C087
               C088
               C089
               C090
               C091
               C092
               C093
               C094
               C095
               C096

         Член 3
   На митническите органи се указва да преустановят регистрацията на вноса, осъществявана по силата на член 3 от Регламент за изпълнение (ЕС) 2017/242. Върху регистрирания на това основание внос не се събира антидъмпингово мито.
   Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 7 ноември 2017 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  ОВ L 176, 30.6.2016 г., стр. 55.

      (3)  Регламент за изпълнение (ЕС) № 1238/2013 на Съвета от 2 декември 2013 г. за налагане на окончателно антидъмпингово мито и окончателно събиране на временното мито, наложено върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 1).

      (4)  Регламент за изпълнение (ЕС) № 1239/2013 на Съвета от 2 декември 2013 г. за налагане на окончателно изравнително мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република (ОВ L 325, 5.12.2013 г., стр. 66).

      (5)  Регламент за изпълнение (ЕС) 2016/184 на Комисията от 11 февруари 2016 година за разширяване на обхвата на окончателното изравнително мито, наложено с Регламент за изпълнение (ЕС) № 1239/2013 на Съвета върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпращан от Малайзия и Тайван, независимо дали е с деклариран произход от Малайзия и Тайван (ОВ L 37, 12.2.2016 г., стр. 56) и Регламент за изпълнение (ЕС) 2016/185 на Комисията от 11 февруари 2016 година за разширяване на обхвата на окончателното антидъмпингово мито, наложено с Регламент за изпълнение (ЕС) № 1238/2013 на Съвета върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпращан от Малайзия и Тайван, независимо дали е с деклариран произход от Малайзия и Тайван (ОВ L 37, 12.2.2016 г., стр. 76).

      (6)  Известие за започване на преразглеждане 2015/C 405/08 (ОВ C 405, 5.12.2015 г., стр. 8).

      (7)  Известие за започване на преразглеждане 2015/C 405/09 (ОВ C 405, 5.12.2015 г., стр. 20).

      (8)  Известие за започване на преразглеждане 2015/C 405/10 (ОВ C 405, 5.12.2015 г., стр. 33).

      (9)  Регламент за изпълнение (ЕС) 2017/366 на Комисията от 1 март 2017 г. за налагане на окончателни изравнителни мита върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република след преглед с оглед изтичане на срока на действие съгласно член 18, параграф 2 от Регламент (ЕС) 2016/1037 на Европейския парламент и на Съвета и за прекратяване на разследването в рамките на частичния междинен преглед съгласно член 19, параграф 3 от Регламент (ЕС) 2016/1037 (ОВ L 56, 3.3.2017 г., стр. 1) и Регламент за изпълнение (ЕС) 2017/367 на Комисията за налагане на окончателно антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република след преглед с оглед изтичане на срока на действие съгласно член 11, параграф 2 от Регламент (ЕС) 2016/1036 на Европейския парламент и на Съвета и за прекратяване на разследването в рамките на частичния междинен преглед съгласно член 11, параграф 3 от Регламент (ЕС) 2016/1036 (ОВ L 56, 3.3.2017 г., стр. 131).

      (10)  ОВ C 67, 3.3.2017 г., стр. 16.

      (11)  Регламент за изпълнение (ЕС) 2017/1570 на Комисията от 15 септември 2017 г. за изменение на Регламент за изпълнение (ЕС) 2017/366 и Регламент за изпълнение (ЕС) 2017/367 за налагане на окончателно изравнително и окончателно антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република и за отмяна на Решение за изпълнение 2013/707/ЕС за потвърждаване приемането на ангажимент, предложен във връзка с антидъмпинговата и антисубсидийната процедура относно вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за периода на прилагане на окончателни мерки (ОВ L 238, 16.9.2017 г., стр. 22).

      (12)  Регламент за изпълнение (ЕС) 2017/242 на Комисията от 10 февруари 2017 година за започване на преглед на регламенти за изпълнение (ЕС) 2016/184 и (ЕС) 2016/185 (за разширяване на обхвата на окончателното изравнително мито и на окончателното антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпращан от Малайзия и Тайван, независимо дали е с деклариран произход от Малайзия и от Тайван) с цел проучване на възможността за освобождаване от посочените мерки на един малайзийски производител износител, за отмяна на антидъмпинговото мито по отношение на вноса от посочения производител износител и за въвеждане на регистрационен режим за вноса от този производител износител (ОВ L 36, 11.2.2017 г., стр. 47).


title: Регламент за изпълнение (ЕС) 2017/2011 на Комисията от 9 ноември 2017 година за изменение на Регламент (ЕО) № 951/2007 за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 на Европейския парламент и на Съвета

text:
               10.11.2017

               BG

               Официален вестник на Европейския съюз

               L 292/55

         РЕГЛАМЕНТ ЗА ИЗПЪЛНЕНИЕ (ЕС) 2017/2011 НА КОМИСИЯТА
   от 9 ноември 2017 година
   за изменение на Регламент (ЕО) № 951/2007 за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 на Европейския парламент и на Съвета
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 232/2014 на Европейския парламент и на Съвета от 11 март 2014 г. за създаване на Европейски инструмент за съседство (1), и по-специално член 12, параграф 1 от него,
   като има предвид, че:

               (1)

               Комисията прие Регламент (ЕО) № 951/2007 (2) за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 (3).

               (2)

               Предвид на закъснението при стартирането на програмите за трансгранично сътрудничество по линия на Европейския инструмент за съседство и партньорство, с Регламент за изпълнение (ЕС) № 435/2011 на Комисията (4) фазата на изпълнение за проектите, посочена в член 43, параграф 2, буква б) от Регламент (ЕО) № 951/2007, беше удължена от 31 декември 2014 г. до 31 декември 2015 г. С Регламент за изпълнение (ЕС) № 1343/2014 на Комисията (5) фазата на приключване и съответните разпоредби, посочени в параграф 1, в параграф 2, буква в) и в новия параграф 3 от член 43 от Регламент (ЕО) № 951/2007, бяха съответно адаптирани и удължени до 31 декември 2017 г.

               (3)

               За да се осигури правна сигурност за участващите държави, е целесъобразно да се определят конкретната уредба и процедури за приключване и откази от дължими суми от страна на съвместните органи за управление при зачитане на принципите на равно третиране, прозрачност и пропорционалност.

               (4)

               В конкретни случаи, които ще бъдат посочени в подходящи инструкции от Комисията, и в съответствие с принципите на добро финансово управление и на пропорционалност съвместният орган за управление може да отмени нареждане за възстановяване без предварителното одобрение на Комисията.

               (5)

               Крайният срок 31 декември 2017 г., определен в изменения Регламент (ЕО) № 951/2007, не може да бъде спазен поради натрупването на закъснения и сложността на процеса на приключване. С оглед на това този краен срок следва да бъде удължен до 36 месеца от представянето на окончателния доклад.

               (6)

               Следва да се отбележи, че в случай на съдебни или други разследвания и при форсмажорни обстоятелства Комисията може да не спази крайния срок за приключване на съвместните оперативни програми.

               (7)

               С цел да се създадат условия за незабавното прилагане на предвидените в настоящия регламент мерки, той следва да влезе в сила в деня след деня на публикуването му в Официален вестник на Европейския съюз.

               (8)

               Мерките, предвидени в настоящия регламент, са в съответствие със становището на комитета, създаден с Регламент (ЕС) № 232/2014.

               (9)

               Поради това Регламент (ЕО) № 951/2007 следва да бъде съответно изменен,

         ПРИЕ НАСТОЯЩИЯ РЕГЛАМЕНТ:
   Член 1
   Регламент (ЕО) № 951/2007 се изменя, както следва:

               1)

               в член 27 параграф 5 се заменя със следното:
               „5.   Съвместният орган за управление проявява надлежно усърдие, за да гарантира възстановяване на дължимите суми в рамките на една година от издаването на нареждането за възстановяване. По-специално, той гарантира, че вземането е безспорно, ликвидно и изискуемо. Когато съвместният орган за управление възнамерява да се откаже от констатирана дължима сума, той гарантира, че отказът е редовен и съответства на принципа на доброто финансово управление и принципа на пропорционалност. Решението за отказ трябва да бъде обосновано и внесено за предварително одобрение от страна на Комисията и на съвместния мониторингов комитет. Въз основа на съответните указания на Комисията нейното предварително одобрение може да не се изисква“;

               2)

               Член 43 се изменя, както следва:

                           а)

                           параграф 1 се заменя със следното:
                           „1.   Периодът на изпълнение на всяка съвместна оперативна програма започва най-рано от датата на приемане на съвместната оперативна програма от Комисията и приключва най-късно 36 месеца след предаването на окончателния доклад.“;

                           б)

                           в параграф 2 буква в) се заменя със следното:

                                       „в)

                                       фаза на финансово приключване на съвместната оперативна програма, която включва финансовото приключване на всички сключени договори в рамките на програмата, ex post оценката на програмата, предаването на окончателния доклад и окончателното плащане или окончателното възстановяване от Комисията. Тази фаза приключва най-късно 36 месеца след предаването на окончателния доклад.“;

               3)

               в член 46 се добавя следният параграф 3:
               „3.   В случай че съвместният орган за управление не е могъл да декларира пред Комисията окончателния размер поради:

                           а)

                           проекти, спрени поради съдебно производство или административно обжалване със суспензивно действие; или

                           б)

                           форсмажорни обстоятелства, които сериозно засягат изпълнението на цялата програма или на част от нея;

                     крайната дата на периода на изпълнение, както е посочено в член 43, параграф 1, не се прилага за частта от програмата, за която се отнасят букви а) или б) от настоящия параграф.“

         Член 2
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 9 ноември 2017 година.

            За Комисията

            Председател

         Jean-Claude JUNCKER

      (1)  ОВ L 77, 15.3.2014 г., стр. 27.

      (2)  Регламент (ЕО) № 951/2007 на Комисията от 9 август 2007 г. за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 на Европейския парламент и на Съвета за определяне на общи разпоредби за създаване на Европейски инструмент за добросъседство и партньорство (ОВ L 210, 10.8.2007 г., стр. 10).

      (3)  Регламент (ЕО) № 1638/2006 на Европейския парламент и на Съвета от 24 октомври 2006 г. за определяне на общи разпоредби относно установяване на Европейски инструмент за съседство и партньорство (ОВ L 310, 9.11.2006 г., стр. 1).

      (4)  Регламент за изпълнение (ЕС) № 435/2011 на Комисията от 5 май 2011 г. за изменение на Регламент (ЕО) № 951/2007 за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 на Европейския парламент и на Съвета (ОВ L 118, 6.5.2011 г., стр. 1).

      (5)  Регламент за изпълнение (ЕС) № 1343/2014 на Комисията от 17 декември 2014 г. за изменение на Регламент (ЕО) № 951/2007 за установяване на правила за прилагане на програмите за трансгранично сътрудничество, финансирани в рамките на Регламент (ЕО) № 1638/2006 на Европейския парламент и на Съвета (ОВ L 363, 18.12.2014 г., стр. 75).


title: Регламент за изпълнение (ЕС) 2017/2005 на Комисията от 8 ноември 2017 година за одобряване на екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид, като съществуващо активно вещество за употреба в биоциди от продуктов тип 19 (Текст от значение за ЕИП. )

text:
               9.11.2017

               BG

               Официален вестник на Европейския съюз

               L 290/14

         РЕГЛАМЕНТ ЗА ИЗПЪЛНЕНИЕ (ЕС) 2017/2005 НА КОМИСИЯТА
   от 8 ноември 2017 година
   за одобряване на екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид, като съществуващо активно вещество за употреба в биоциди от продуктов тип 19
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) № 528/2012 на Европейския парламент и на Съвета от 22 май 2012 г. относно предоставянето на пазара и употребата на биоциди (1), и по-специално член 89, параграф 1, трета алинея от него,
   като има предвид, че:

               (1)

               С Делегиран регламент (ЕС) № 1062/2014 на Комисията (2) е установен списък на съществуващите активни вещества, които да бъдат оценени с оглед на евентуалното им одобряване за употреба в биоциди. Този списък включва веществото екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид.

               (2)

               Веществото екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид, бе оценено за употреба в продукти от продуктов тип 19 — атрактанти и репеленти, както е описан в приложение V към Регламент (ЕС) № 528/2012.

               (3)

               За оценяващ компетентен орган бе определена Германия и на 3 декември 2015 г. тя представи доклада за оценката заедно със своите препоръки.

               (4)

               В съответствие с член 7, параграф 2 от Делегиран регламент (ЕС) № 1062/2014 на 3 март 2017 г. Комитетът по биоцидите изготви становището на Европейската агенция по химикали, като взе предвид заключенията на оценяващия компетентен орган.

               (5)

               Съгласно това становище може да се очаква, че биоцидите от продуктов тип 19, съдържащи екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден двуокис, отговарят на изискванията на член 19, параграф 1, буква б) от Регламент (ЕС) № 528/2012, при условие че са спазени определени спецификации и условия, свързани с тяхната употреба.

               (6)

               Поради това е целесъобразно веществото екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид, да бъде одобрено за употреба в биоциди от продуктов тип 19 при спазване на определени спецификации и условия.

               (7)

               Преди одобряването на дадено активно вещество следва да се осигури разумен срок, за да се даде възможност на заинтересованите страни да предприемат мерките за подготовка, необходими за спазването на новите изисквания.

               (8)

               Мерките, предвидени в настоящия регламент, са в съответствие със становището на Постоянния комитет по биоцидите,

         ПРИЕ НАСТОЯЩИЯ РЕГЛАМЕНТ:
   Член 1
   Веществото екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид, се одобрява като активно вещество за употреба в биоциди от продуктов тип 19 при спазване на спецификациите и условията, посочени в приложението.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 8 ноември 2017 година.

            За Комисията

            Председател

         Jean-Claude JUNCKER

      (1)  ОВ L 167, 27.6.2012 г., стр. 1.

      (2)  Делегиран регламент (ЕС) № 1062/2014 на Комисията от 4 август 2014 г. относно работната програма за системно проучване на всички съществуващи активни вещества, съдържащи се в биоциди, посочени в Регламент (ЕС) № 528/2012 на Европейския парламент и на Съвета (ОВ L 294, 10.10.2014 г., стр. 1).

      ПРИЛОЖЕНИЕ

                  Общоприето наименование

                  Наименование по IUPAC
                  Идентификационни номера

                  Минимална степен на чистота на активното вещество (1)

                  Дата на одобрението

                  Дата на изтичане на одобрението

                  Продуктов тип

                  Специални условия

                  Екстракт от маргоза, студено пресовано масло от семена без черупки на Azadirachta indica, извлечено със суперкритичен въглероден диоксид

                  Наименование по IUPAC:
                  не е приложимо
                  Номер на ЕО: 283-644-7
                  CAS №: 84696-25-3

                  1 000  g/kg

                  1 април 2019 г.

                  31 март 2029 г.

                  19

                  Разрешенията за биоциди се издават, ако са изпълнени следните условия:

                              1)

                              В оценката на продукта трябва да се обърне особено внимание на експозициите, рисковете и ефикасността, свързани с всякакъв вид употреба, обхванат от заявление за издаване на разрешение, но неразгледан в оценката на риска на активното вещество на равнището на Съюза.

                              2)

                              Предвид установените рискове за оценените видове употреба, в оценката на продукта трябва да се обърне особено внимание на повърхностните води, седиментите и почвата.

                              3)

                              За продукти, които могат да доведат до наличието на остатъчни вещества в храни или фуражи, се проверява необходимостта от определяне на нови или изменяне на съществуващите максимално допустими граници на остатъчните вещества (МДГОВ) в съответствие с Регламент (ЕО) № 470/2009 на Европейския парламент и на Съвета (2) или Регламент (ЕО) № 396/2005 на Европейския парламент и на Съвета (3), като се предприемат всички подходящи мерки за ограничаване на риска, за да се гарантира, че приложимите МДГОВ няма да бъдат превишени.

         (1)  Посочената в тази графа чистота е минималната степен на чистота на оцененото активно вещество. Активното вещество в пуснатия на пазара продукт може да бъде със същата или различна чистота, ако е доказана техническата му равностойност с оцененото активно вещество.

         (2)  Регламент (ЕО) № 470/2009 на Европейския парламент и на Съвета от 6 май 2009 г. относно установяване на процедури на Общността за определяне на допустимите стойности на остатъчни количества от фармакологичноактивни субстанции в храни от животински произход, за отмяна на Регламент (ЕИО) № 2377/90 на Съвета и за изменение на Директива 2001/82/ЕО на Европейския парламент и на Съвета и на Регламент (ЕО) № 726/2004 на Европейския парламент и на Съвета (ОВ L 152, 16.6.2009 г., стр. 11).

         (3)  Регламент (ЕО) № 396/2005 на Европейския парламент и на Съвета от 23 февруари 2005 г. относно максимално допустимите граници на остатъчни вещества от пестициди във и върху храни или фуражи от растителен или животински произход и за изменение на Директива 91/414/ЕИО на Съвета (ОВ L 70, 16.3.2005 г., стр. 1).


title: Регламент за изпълнение (ЕС) 2017/1983 на Комисията от 27 октомври 2017 година относно класирането на някои стоки в Комбинираната номенклатура

text:
                  4.11.2017

                  BG

                  Официален вестник на Европейския съюз

                  L 287/1

            РЕГЛАМЕНТ ЗА ИЗПЪЛНЕНИЕ (ЕС) 2017/1983 НА КОМИСИЯТА
      от 27 октомври 2017 година
      относно класирането на някои стоки в Комбинираната номенклатура
      ЕВРОПЕЙСКАТА КОМИСИЯ,
      като взе предвид Договора за функционирането на Европейския съюз,
      като взе предвид Регламент (ЕС) № 952/2013 на Европейския парламент и на Съвета от 9 октомври 2013 г. за създаване на Митнически кодекс на Съюза (1), и по-специално член 57, параграф 4 и член 58, параграф 2 от него,
      като има предвид, че:

                  (1)

                  С цел да се осигури еднакво прилагане на Комбинираната номенклатура, приложена към Регламент (ЕИО) № 2658/87 на Съвета (2), е необходимо да се приемат мерки относно класирането на стоките, посочени в приложението към настоящия регламент.

                  (2)

                  С Регламент (ЕИО) № 2658/87 се определят общите правила за тълкуване на Комбинираната номенклатура. Тези правила се прилагат също така и към всяка друга номенклатура, която изцяло или частично се основава на нея, с която се добавят допълнителни подраздели към нея и която е създадена със специални разпоредби на Съюза с оглед на прилагането на тарифни и други мерки, свързани с търговията със стоки.

                  (3)

                  В съответствие с тези общи правила стоките, описани в колона 1 от таблицата в приложението, следва да бъдат класирани в кода по КН, посочен в колона 2, на основание на посоченото в колона 3 от същата таблица.

                  (4)

                  Целесъобразно е да се предвиди обвързващата тарифна информация, която е издадена по отношение на обхванатите от настоящия регламент стоки и която не е в съответствие с него, да може да продължи да се ползва от титуляря за известен срок по силата на член 34, параграф 9 от Регламент (ЕС) № 952/2013. Този срок следва да бъде три месеца.

                  (5)

                  Мерките, предвидени в настоящия регламент, са в съответствие със становището на Комитета по Митническия кодекс,

            ПРИЕ НАСТОЯЩИЯ РЕГЛАМЕНТ:
      Член 1
      Стоките, описани в колона 1 от таблицата в приложението, се класират в Комбинираната номенклатура в кода по КН, посочен в колона 2 от същата таблица.
      Член 2
      Обвързващата тарифна информация, която не е в съответствие с настоящия регламент, може да продължи да се ползва по силата на член 34, параграф 9 от Регламент (ЕС) № 952/2013 за срок от три месеца от датата на влизане в сила на настоящия регламент.
      Член 3
      Настоящият регламент влиза в сила на двадесетия ден след деня на публикуването му в Официален вестник на Европейския съюз.

         Настоящият регламент е задължителен в своята цялост и се прилага пряко във всички държави членки.
         Съставено в Брюксел на 27 октомври 2017 година.

               За Комисията,

               от името на председателя,

            Stephen QUEST

               Генерален директор

               Генерална дирекция „Данъчно облагане и митнически съюз“

         (1)  ОВ L 269, 10.10.2013 г., стр. 1.

         (2)  Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (ОВ L 256, 7.9.1987 г., стр. 1).

         ПРИЛОЖЕНИЕ

                     Описание на стоките

                     Класиране
                     (код по КН)

                     Основания

                     (1)

                     (2)

                     (3)

                     Изделие с форма на необработена плоскост с ширина приблизително 125 cm, дебелина приблизително 7,5 cm и дължина приблизително 2 000  cm. Изработено е чрез слепване на фурнирни слоеве от смърч, от бор или от смеси от тези два вида дървесина.
                     Фурнирните слоеве са разположени така, че посоката на дървесните влакна е еднаква във всички слоеве. Някои слоеве може да са разположени също и перпендикулярно. Отделните слоеве са свързани помежду си с фенолформалдехидно лепило чрез високотемпературно пресоване. Ръбовете и краищата на повърхността са с восъчно покритие.
                     В зависимост от използваната за изделието дървесина фурнирните слоеве са с първоначална дебелина 2,8—3,2 mm и плътност 445 kg/m3 (фурнир от смърч) и 500 kg/m3 (фурнир от бор). След процеса на пресоване (при налягане 2,8 N/mm2) отделните пресовани слоеве в крайния продукт са с дебелина приблизително 2,75 mm, а плътността на крайния продукт обикновено е между 540 kg/m3 (фурнир от смърч) и 620 kg/m3 (фурнир от бор).
                     Вж. изображението (*1)

                     4412 99 85

                     Класирането се определя от разпоредбите на Общи правила 1 и 6 за тълкуване на Комбинираната номенклатура и от текстовете на кодове по КН 4412 , 4412 99  и 4412 99 85 .
                     Изделието е подобен слоест дървен материал по смисъла на позиция 4412  (вж. също третата алинея от Обяснителните бележки към Хармонизираната система (ОБХС) за позиция 4412 ).
                     Класирането в позиция 4413  се изключва, тъй като изделието не отговаря на определението за „уплътнен“ дървен материал“ в бележка 2 към глава 44, защото пресоването, на което се подлага, увеличава плътността му само с 24 % и повърхността на изделието остава мека, както се вижда от физическата му проверка.
                     Класирането в позиция 4418  също се изключва, тъй като изделието не може да се определи като дървено изделие, използвано при строителството на сгради, с форма на сглобено изделие или като разпознаваеми несглобени части (вж. също първата алинея от ОБХС към позиция 4418 ). То е предназначено за обща употреба и няма обективни характеристики, които да го правят разпознаваемо като дърводелско изделие и част за конструкции от дърво.
                     Поради това изделието трябва да бъде класирано в код по КН 4412 99 85  като „друг подобен слоест дървен материал“.

            (*1)  Изображението е само за информация.


title: Регламент за изпълнение (ЕС) 2017/1994 на Комисията от 6 ноември 2017 година за започване на преглед на регламенти за изпълнение (ЕС) 2016/184 и (ЕС) 2016/185 за разширяване на обхвата на окончателното изравнително мито и окончателното антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван, независимо дали са с деклариран произход от Малайзия и от Тайван, за да се разгледа възможността за освобождаване от посочените мерки на един малайзийски производител износител, за отмяна на антидъмпинговото мито по отношение на вноса от посочения производител износител и за въвеждане на регистрационен режим за вноса от този производител износител

text:
               7.11.2017

               BG

               Официален вестник на Европейския съюз

               L 288/30

         РЕГЛАМЕНТ ЗА ИЗПЪЛНЕНИЕ (ЕС) 2017/1994 НА КОМИСИЯТА
   от 6 ноември 2017 година
   за започване на преглед на регламенти за изпълнение (ЕС) 2016/184 и (ЕС) 2016/185 за разширяване на обхвата на окончателното изравнително мито и окончателното антидъмпингово мито върху вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република, за да включва вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван, независимо дали са с деклариран произход от Малайзия и от Тайван, за да се разгледа възможността за освобождаване от посочените мерки на един малайзийски производител износител, за отмяна на антидъмпинговото мито по отношение на вноса от посочения производител износител и за въвеждане на регистрационен режим за вноса от този производител износител
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕС) 2016/1036 на Европейския парламент и на Съвета от 8 юни 2016 г. за защита срещу дъмпингов внос от страни, които не са членки на Европейския съюз (1) („основния антидъмпингов регламент“), и по-специално член 11, параграф 4, член 13, параграф 4 и член 14, параграф 5 от него, и Регламент (ЕС) 2016/1037 на Европейския парламент и на Съвета от 8 юни 2016 г. относно защитата срещу субсидиран внос от държави, които не са членки на Европейския съюз (2) („основния антисубсидиен регламент“), и по-специално член 23, параграф 6 и член 24, параграф 5 от него,
   след като информира държавите членки,
   като има предвид, че:
   1.   ИСКАНЕ

               (1)

               Европейската комисия („Комисията“) получи искане за освобождаване от антидъмпинговите и изравнителните мерки, приложими към вноса на кристални силициеви фотоволтаични модули и ключови компоненти (т.е. елементи) с произход или изпратени от Китайската народна република и разширени с цел да обхванат вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван, независимо дали са с деклариран произход от Малайзия и Тайван, доколкото е засегнат заявителят, в съответствие с член 11, параграф 4 и член 13, параграф 4 от основния антидъмпингов регламент и член 23, параграф 6 от основния антисубсидиен регламент.

               (2)

               Искането беше подадено на 23 май 2017 г. от Longi (Kuching) SDN.BHD („заявителя“) — производител износител на кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели, в Малайзия (засегнатата държава).

         2.   ПРОДУКТ, ПРЕДМЕТ НА ПРЕГЛЕДА

               (3)

               Продуктът, предмет на прегледа, е кристалните силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), изпратени от Малайзия и Тайван, независимо дали са с деклариран произход от Малайзия и Тайван, понастоящем класирани в кодове по КН 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90.

               (4)

               Следните видове на продукта са изключени от определението за продукта, предмет на прегледа:

                           —

                           зарядни устройства с използване на слънчева енергия, състоящи се от по-малко от шест елемента, които са преносими и служат за захранване на устройства с електрическа енергия или за зареждане на батерии,

                           —

                           тънкослойни фотоволтаични продукти,

                           —

                           кристални силициеви фотоволтаични продукти, които са трайно вградени в електрически изделия, в случаите, когато електрическите изделия имат функция, различна от производство на електроенергия, и когато тези електрически изделия потребяват електрическата енергия, произведена от вградения фотоволтаичен елемент (или елементи) от кристален силиций,

                           —

                           модули или панели с изходно напрежение, непревишаващо 50 V (пост. напр.) и с изходна мощност, непревишаваща 50 W, предназначени единствено за директно използване като зарядни устройства за батерии в системи със същите характеристики на напрежението и мощността.

         3.   СЪЩЕСТВУВАЩИ МЕРКИ

               (5)

               С регламенти (ЕС) № 1238/2013 (3) и (ЕС) № 1239/2013 (4) Съветът наложи антидъмпингови и изравнителни мерки по отношение на кристалните силициеви фотоволтаични модули или панели и елементи от вида, използван в кристалните силициеви фотоволтаични модули и ключови компоненти (т.е. елементи), с произход или изпратени от Китайската народна република (КНР или „Китай“) („първоначалните мерки“). Също така беше прието споразумение за поемане на ангажимент. С регламенти за изпълнение (ЕС) 2016/184 (5) и (ЕС) 2016/185 (6) Комисията разшири обхвата на мерките и върху вноса на кристални силициеви фотоволтаични модули и ключови компоненти (т.е. елементи), изпратени от Малайзия и Тайван („мерките с разширен обхват“), независимо дали са с деклариран произход от Малайзия и Тайван, с изключение на вноса на продукти, произведени от някои изрично посочени дружества.

               (6)

               С регламенти (ЕС) 2017/366 (7) и (ЕС) 2017/367 (8) Комисията разшири обхвата на антидъмпинговите и изравнителните мерки след извършване на преглед с оглед изтичане на срока на действие и приключи разследването в рамките на частичния междинен преглед, което беше започнато по същото време.

               (7)

               На 10 февруари 2017 г. Комисията започна преглед (9) вследствие на искане за освобождаване, подадено от нов производител износител. Разследването в рамките на този преглед все още е в ход. Също така на 3 март 2017 г. Комисията започна частичен междинен преглед (10), ограничен до формата на мерките. На 15 септември 2017 г. Комисията приключи този преглед, като замени с минимална вносна цена (МВЦ) съществуващите адвалорни мита, които бяха комбинирани с ангажимент (11).

         4.   ОСНОВАНИЯ ЗА ПРЕГЛЕДА

               (8)

               Заявителят твърдеше, че не е изнасял продукта, предмет на прегледа, за Съюза през разследвания период, използван при разследването, довело до мерките с разширен обхват, а именно периода от 1 април 2014 г. до 31 март 2015 г.

               (9)

               Освен това той изтъкна, че не е заобикалял съществуващите мерки.

               (10)

               Също така заявителят твърдеше, че след разследвания период, използван при разследването, довело до мерките с разширен обхват, той е поел неотменимо договорно задължение да изнесе значително количество за Съюза.

         5.   ПРОЦЕДУРА
   5.1.   Започване

               (11)

               Комисията разгледа наличните доказателства и заключи, че има достатъчно факти, обосноваващи започването на разследване съгласно член 11, параграф 4 и член 13, параграф 4 от основния антидъмпингов регламент и член 23, параграф 6 от основния антисубсидиен регламент, за да се прецени дали е възможно да се освободи заявителят от мерките с разширен обхват.

               (12)

               Съгласно член 11, параграф 4 от основния антидъмпингов регламент промишлеността на Съюза, за която се знаеше, че е засегната, беше информирана за искането за преглед и ѝ беше предоставена възможност да изложи мненията си, но такива не бяха получени.

               (13)

               Комисията ще обърне специално внимание на връзката на заявителя с дружествата, които са обект на съществуващите мерки, за да се гарантира, че тя не е установена, нито е използвана за заобикаляне на мерките. Също така Комисията ще разгледа необходимостта от налагане на специални условия за наблюдение, ако при разследването се заключи, че е обосновано предоставянето на освобождаване.

         5.2.   Отмяна на съществуващите антидъмпингови мерки и регистрационен режим на вноса

               (14)

               Съгласно член 11, параграф 4 от основния антидъмпингов регламент действащото антидъмпингово мито следва да се отмени по отношение на вноса на продукта, предмет на прегледа, произвеждан и продаван за износ за Съюза от страна на заявителя.

               (15)

               В същото време този внос следва да подлежи на регистрационен режим съгласно член 14, параграф 5 от основния антидъмпингов регламент, за да се гарантира, че ако при прегледа се установи, че заявителят е заобикалял мерките, антидъмпинговите мита могат да се наложат от датата на регистрационния режим на този внос. Размерът на възможните бъдещи задължения на заявителя не може да се изчисли на настоящия етап на разследването.

         5.3.   Съществуващи антисубсидийни мерки

               (16)

               Тъй като в основния антисубсидиен регламент не е налице правно основание за отмяна на действащите антисубсидийни мерки, тези мерки ще останат в сила. Само ако при прегледа се стигне до извода, че заявителят има право на освобождаване, действащите антисубсидийни мерки ще бъдат отменени чрез регламент, с който ще се предостави такова освобождаване.

         5.4.   Разследван период в рамките на прегледа

               (17)

               Разследването ще обхване периода от 1 април 2014 г. до 30 септември 2017 г. („разследван период в рамките на прегледа“).

         5.5.   Разследване на заявителя

   За да получи информацията, която счита за необходима за разследването, Комисията ще изпрати въпросник на заявителя. Заявителят трябва да представи попълнения въпросник в срок от 37 дни от датата на влизане в сила на настоящия регламент, освен ако е посочено друго, съгласно член 6, параграф 2 от основния антидъмпингов регламент и член 11, параграф 2 от основния антисубсидиен регламент.
   5.6.   Други писмени изявления

               (18)

               При спазване на разпоредбите от настоящия регламент всички заинтересовани страни се приканват да изложат становищата си и да предоставят информация, както и доказателства в нейна подкрепа. Освен ако е посочено друго, тази информация и доказателствата в нейна подкрепа трябва да бъдат получени от Комисията в срок от 37 дни от датата на влизане в сила на настоящия регламент.

         5.7.   Възможност за изслушване от службите на Комисията, на които е възложено разследването

               (19)

               Всички заинтересовани страни могат да поискат да бъдат изслушани от службите на Комисията, на които е възложено разследването. Всяко искане за изслушване трябва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до етапа на започване на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

         5.8.   Указания за представяне на писмени изявления и за изпращане на попълнени въпросници и кореспонденция

               (20)

               Информацията, предоставена на Комисията за целите на разследванията за търговска защита, не трябва да бъде обект на авторски права. Преди да представят на Комисията информация и/или данни, които са обект на авторски права на трета страна, заинтересованите страни трябва да поискат специално разрешение от носителя на авторското право, с което изрично се позволява: а) Комисията да използва информацията и данните за целите на настоящата процедура за търговска защита и б) информацията и/или данните да бъдат предоставени на заинтересованите страни по настоящото разследване по начин, който им позволява да упражнят правото си на защита.

               (21)

               Всички писмени изявления, включително информацията, която се изисква в настоящия регламент, попълнените въпросници и кореспонденцията, предоставени от заинтересованите страни на поверителна основа, следва да се обозначават с „Limited“ (12).

               (22)

               В съответствие с 19, параграф 2 от основния антидъмпингов регламент и член 29, параграф 2 от основния антисубсидиен регламент от заинтересованите страни, предоставящи обозначена с „Limited“ информация, се изисква да представят неповерителни резюмета, обозначени с „For inspection by interested parties“. Тези резюмета следва да бъдат достатъчно подробни, за да позволят разбиране в приемлива степен на същността на предоставената на поверителна основа информация. Ако заинтересована страна, която предоставя поверителна информация, не представи нейно неповерително резюме в изисквания формат и с необходимото качество, тази информация може да не бъде взета предвид.

               (23)

               Заинтересованите страни се приканват да правят всички изявления и да подават всички искания по електронна поща, включително сканирани пълномощни и удостоверения, с изключение на обемни отговори, които следва да бъдат предадени на преносимо средство за съхранение на цифрови данни (CD-ROM, DVD, запаметяващо устройство с флаш-памет и USB интерфейс) на ръка или с препоръчана поща. Чрез използване на електронна поща заинтересованите страни изразяват съгласието си с правилата, приложими за подаване в електронен формат, съдържащи се в документа „КОРЕСПОНДЕНЦИЯ С ЕВРОПЕЙСКАТА КОМИСИЯ ПО СЛУЧАИ ЗА ТЪРГОВСКА ЗАЩИТА“, публикуван на уебсайта на Генерална дирекция „Търговия“: http://trade.ec.europa.eu/doclib/docs/2014/june/tradoc_152563.pdf.

               (24)

               Заинтересованите страни трябва да посочат своето име, адрес, телефонен номер и валиден адрес на електронна поща и следва да гарантират, че предоставеният адрес на електронна поща е функциониращ официален служебен адрес, който се проверява ежедневно. След като данните за контакт бъдат предоставени, Комисията ще осъществява комуникацията със заинтересованите страни само по електронна поща, освен ако те изрично поискат да получават всички документи от Комисията посредством друго средство за комуникация или освен ако естеството на документа, който трябва да бъде изпратен, изисква използването на препоръчана поща. За повече информация относно правилата за кореспонденция с Комисията, включително принципите, които се прилагат по отношение на изявленията, подадени по електронна поща, заинтересованите страни следва да направят справка с указанията за комуникация със заинтересованите страни, посочени по-горе.
               Адрес на Комисията за кореспонденция:

                           European Commission

                           Directorate-General for Trade

                           Directorate H

                           Office: CHAR 04/039

                           1040 Brussels

                           BELGIUM

                           Електронна поща: TRADE-R677-EXEMPTION-SOLAR@ec.europa.eu.

         6.   НЕОКАЗВАНЕ НА СЪДЕЙСТВИЕ

               (25)

               В случай че заинтересована страна откаже достъп до необходимата информация, не я предостави в срок или значително възпрепятства разследването, заключенията, независимо дали са положителни, или отрицателни, може да бъдат направени въз основа на наличните факти в съответствие с член 18 от основния антидъмпингов регламент и член 28 от основния антисубсидиен регламент.

               (26)

               Ако се установи, че заинтересована страна е предоставила невярна или подвеждаща информация, тази информация може да не бъде взета предвид и може да се използват наличните факти.

               (27)

               Ако заинтересована страна не оказва съдействие или оказва само частично съдействие и поради това заключенията се основават на наличните факти в съответствие с член 18 от основния антидъмпингов регламент и член 28 от основния антисубсидиен регламент, резултатът от разследването може да бъде по-малко благоприятен за тази страна, отколкото ако тя е оказала съдействие.

               (28)

               Ако отговорът не бъде изпратен по електронен път, това не се счита за неоказване на съдействие, при условие че заинтересованата страна покаже, че представянето на отговор по изисквания начин би довело до прекомерни допълнителни затруднения или разходи. Заинтересованата страна следва незабавно да се свърже с Комисията

         7.   СЛУЖИТЕЛ ПО ИЗСЛУШВАНИЯТА

               (29)

               Заинтересованите страни могат да поискат намесата на служителя по изслушванията при търговските процедури. Служителят по изслушванията действа като посредник между заинтересованите страни и службите на Комисията, на които е възложено разследването. Служителят по изслушванията разглежда искания за достъп до досието, спорове относно поверителността на документите, искания за удължаване на сроковете и искания за изслушване, отправени от трети страни. Служителят по изслушванията може да организира изслушване на отделна заинтересована страна и да действа като медиатор, за да гарантира, че заинтересованите страни упражняват изцяло правото си на защита. Служителят по изслушванията ще предостави също така възможност за провеждане на изслушване на страните, което да позволи да бъдат представени различни гледни точки и да бъдат изложени контрааргументи.

               (30)

               Искането за изслушване от служителя по изслушванията следва да бъде отправено в писмена форма и да бъде надлежно обосновано. Исканията за изслушване по въпроси, отнасящи се до началния етап на разследването, трябва да бъдат подадени в срок от 15 дни от датата на влизане в сила на настоящия регламент. След изтичането на този срок исканията за изслушване трябва да бъдат подадени в сроковете, изрично указани от Комисията в нейната комуникация със страните.

               (31)

               За допълнителна информация и данни за контакт заинтересованите страни могат да посетят уебстраниците на служителя по изслушванията на уебсайта на Генерална дирекция „Търговия“: http://ec.europa.eu/trade/trade-policy-and-you/contacts/hearing-officer/.

         8.   ГРАФИК НА РАЗСЛЕДВАНЕТО

               (32)

               В съответствие с член 11, параграф 5 от основния антидъмпингов регламент и член 22, параграф 1 от основния антисубсидиен регламент разследването ще бъде приключено в срок от девет месеца от датата на влизане в сила на настоящия регламент.

         9.   ОБРАБОТКА НА ЛИЧНИТЕ ДАННИ

               (33)

               С всички лични данни, събрани по време на настоящото разследване, ще се борави в съответствие с Регламент (ЕО) № 45/2001 на Европейския парламент и на Съвета (13),

         ПРИЕ НАСТОЯЩИЯ РЕГЛАМЕНТ:
   Член 1
   Започва се преглед на Регламент за изпълнение (ЕС) 2016/184 и Регламент за изпълнение (ЕС) 2016/185 съгласно член 11, параграф 4 и член 13, параграф 4 от Регламент (ЕС) 2016/1036 и член 23, параграф 6 от Регламент (ЕС) 2016/1037, с цел да се установи дали към вноса на кристални силициеви фотоволтаични модули или панели и елементи от вида, използван в кристалните силициеви фотоволтаични модули или панели (елементите са с дебелина, непревишаваща 400 μm), изпратени от Малайзия и Тайван, независимо дали са с деклариран произход от Малайзия и Тайван, понастоящем класирани в кодове по 8501 31 00, ex 8501 32 00, ex 8501 33 00, ex 8501 34 00, ex 8501 61 20, ex 8501 61 80, ex 8501 62 00, ex 8501 63 00, ex 8501 64 00 и ex 8541 40 90 (кодове по ТАРИК: 8501310082, 8501310083, 8501320042, 8501320043, 8501330062, 8501330063, 8501340042, 8501340043, 8501612042, 8501612043, 8501618042, 8501618043, 8501620062, 8501620063, 8501630042, 8501630043, 8501640042, 8501640043, 8541409022, 8541409023, 8541409032, 8541409033), произведени от Longi (Kuching) SDN.BHD (допълнителен код по ТАРИК C309), следва да се прилагат антидъмпинговите и антисубсидийните мерки, наложени с Регламент за изпълнение (ЕС) 2016/185 и Регламент за изпълнение (ЕС) 2016/184.
   Член 2
   Антидъмпинговото мито, наложено с Регламент за изпълнение (ЕС) 2016/185, се отменя по отношение на вноса, посочен в член 1 от настоящия регламент.
   Член 3
   В съответствие с член 14, параграф 5 от Регламент (ЕС) 2016/1036 митническите органи предприемат необходимите мерки, за да се въведе регистрационен режим във връзка с посочения в член 1 от настоящия регламент внос в Съюза.
   Срокът на регистрационния режим изтича девет месеца след датата на влизане в сила на настоящия регламент.
   Член 4
   Настоящият регламент влиза в сила в деня след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 6 ноември 2017 година.

            За Комисията

            Председател

         Jean-Claude JUNCKER

      (1)  ОВ L 176, 30.6.2016 г., стр. 21.

      (2)  ОВ L 176, 30.6.2016 г., стр. 55.

      (3)  ОВ L 325, 5.12.2013 г., стр. 1.

      (4)  ОВ L 325, 5.12.2013 г., стр. 66.

      (5)  ОВ L 37, 12.2.2016 г., стр. 56.

      (6)  ОВ L 37, 12.2.2016 г., стр. 76.

      (7)  ОВ L 56, 3.3.2017 г., стр. 1.

      (8)  ОВ L 56, 3.3.2017 г., стр. 131.

      (9)  ОВ L 36, 11.2.2017 г., стр. 47.

      (10)  ОВ C 67, 3.3.2017 г., стр. 16.

      (11)  ОВ L 238, 16.9.2017 г., стр. 22.

      (12)  Документ, който е обозначен с „Limited“, се счита за поверителен в съответствие с член 19 от Регламент (ЕО) № 1225/2009 на Съвета (ОВ L 343, 22.12.2009 г., стр. 51) и член 6 от Споразумението на СТО за прилагането на член VI от Общото споразумение за митата и търговията от 1994 г. (Антидъмпингово споразумение). Той е също така защитен документ в съответствие с член 4 от Регламент (ЕО) № 1049/2001 на Европейския парламент и на Съвета (ОВ L 145, 31.5.2001 г., стр. 43).

      (13)  Регламент (ЕО) № 45/2001 на Европейския парламент и на Съвета от 18 декември 2000 г. относно защитата на лицата по отношение на обработката на лични данни от институции и органи на Общността и за свободното движение на такива данни (ОВ L 8, 12.1.2001 г., стр. 1).


title: Регламент за изпълнение (ЕС) 2017/2057 на Комисията от 10 ноември 2017 година за неодобряване на Achillea millefolium L. като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита (Текст от значение за ЕИП. )

text:
               11.11.2017

               BG

               Официален вестник на Европейския съюз

               L 294/27

         РЕГЛАМЕНТ ЗА ИЗПЪЛНЕНИЕ (ЕС) 2017/2057 НА КОМИСИЯТА
   от 10 ноември 2017 година
   за неодобряване на Achillea millefolium L. като основно вещество в съответствие с Регламент (ЕО) № 1107/2009 на Европейския парламент и на Съвета относно пускането на пазара на продукти за растителна защита
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 23, параграф 5 във връзка с член 13, параграф 2 от него,
   като има предвид, че:

               (1)

               В съответствие с член 23, параграф 3 от Регламент (ЕО) № 1107/2009 на 10 юли 2015 г. Комисията получи заявление от Institut Technique de l'Agriculture Biologique (ITAB) за одобряване на Millefolii herba като основно вещество. Заявлението бе придружено от информацията, изисквана съгласно член 23, параграф 3, втора алинея от Регламент (ЕО) № 1107/2009.

               (2)

               Комисията поиска научно съдействие от Европейския орган за безопасност на храните („Органът“). На 29 септември 2016 г. Органът предостави на Комисията технически доклад за съответното вещество (2). На 24 януари 2017 г. Комисията представи на Постоянния комитет по растенията, животните, храните и фуражите доклада за преразглеждане (3) и проекта на настоящия регламент за неодобряване на Millefolii herba, а за заседанието на същия комитет на 6 октомври 2017 г. подготви и окончателните им варианти.

               (3)

               По време на организираните от Органа консултации заявителят промени наименованието на основното вещество на Achillea millefolium L.

               (4)

               От документацията, предоставена от заявителя, не е видно, че Achillea millefolium L. отговаря на критериите за хранителен продукт съгласно определението от член 2 от Регламент (ЕО) № 178/2002 на Европейския парламент и на Съвета (4).

               (5)

               В техническия доклад на Органа бяха изразени конкретни опасения по отношение на експозицията на настойката и съставките алфа- и бета-туйон, камфор и 1,8-цинеол, по-специално посредством употребата на пестициди. Бяха изразени опасения по отношение на възможните неблагоприятни последици за бременните жени и за състоянието на сперматозоидите, както и по отношение на потенциала за увреждане на ендокринната система. В резултат на това оценката на риска за операторите, работниците, намиращите се в близост лица, потребителите и нецелевите организми не можеше да бъде финализирана.

               (6)

               Комисията прикани заявителя да представи своите коментари по техническия доклад на Органа и по проекта на доклада за преразглеждане. Заявителят представи своите коментари, които бяха разгледани внимателно.

               (7)

               Въпреки изложените от заявителя аргументи обаче опасенията, свързани с веществото, не могат да бъдат отхвърлени.

               (8)

               Следователно, както е посочено в доклада на Комисията за преразглеждане, не е установено изпълнение на изискванията, определени в член 23 от Регламент (ЕО) № 1107/2009. Поради това е целесъобразно Achillea millefolium L. да не бъде одобрено като основно вещество.

               (9)

               Настоящият регламент не възпрепятства подаването на ново заявление за одобрение на Achillea millefolium L. като основно вещество в съответствие с член 23, параграф 3 от Регламент (ЕО) № 1107/2009.

               (10)

               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,

         ПРИЕ НАСТОЯЩИЯ РЕГЛАМЕНТ:
   Член 1
   Веществото Achillea millefolium L. не се одобрява като основно вещество.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.

      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 10 ноември 2017 година.

            За Комисията

            Председател

         Jean-Claude JUNCKER

      (1)  ОВ L 309, 24.11.2009 г., стр. 1.

      (2)  Технически доклад за резултата от консултацията с държавите членки и ЕОБХ във връзка със заявлението за основното вещество Millefolii herba — настойка от бял равнец за употреба за растителна защита като фунгицид и инсектицид върху различни култури и за предотвратяване на замразяване. Допълнителна публикация на ЕОБХ 2016:EN-1093.

      (3)  http://ec.europa.eu/food/plant/pesticides/eu-pesticides-database/public/?event=activesubstance.selection&language=EN.

      (4)  Регламент (ЕО) № 178/2002 на Европейския парламент и на Съвета от 28 януари 2002 г. за установяване на общите принципи и изисквания на законодателството в областта на храните, за създаване на Европейски орган за безопасност на храните и за определяне на процедури относно безопасността на храните (ОВ L 31, 1.2.2002 г., стр. 1).